དེ་ཡང་ཕྱི་ཚེས་༥ཉིན།རྒྱ་ནག་གཞུང་གིས་བོད་ཀྱི་རྒྱལ་ས་ལྷ་སའི་དགོན་སྡེ་ཁག་ལ་ཆབ་སྲིད་ཐད་བློས་འཁེལ་ཆོག་པ་དང་།ཆོས་ལུགས་ཐད་སྐུ་ཡོན་ཆེ་བ།སྤྱོད་ལམ་ཐད་དམངས་མགུ་བ།འགག་རྩའི་དུས་སུ་ནུས་པ་ཐོན་པ་བཅས་པའི་ཚད་གཞི་བཞི་ལ་བརྩི་བཀུར་ལག་བསྟར་བྱས་ནས་སྔོན་ཐོན་གྲྭ་བཙུན་རྣམ་དག་བྱེད་པའི་སློབ་གསོ་ལག་ལེན་ཞེས་པའི་དྲིལ་བསྒྲགས་ཚོགས་འདུ་ཞིག་སེ་ར་དགོན་དང་འབྲས་སྤུངས་དགོན་པ་གཉིས་སུ་ཚོགས་ཡོད་པའི་སྐོར་བོད་ཀྱི་དུས་བབ་གསར་ཤོག་གནས་ཚུལ་སྤེལ་འདུགསྐབས་དེར་བོད་ལྗོངས་ནང་བསྟན་སློབ་གླིང་གི་སློབ་སྤྱི་སྒྲུབ་ཁང་ཐུབ་བསྟན་མཁས་གྲུབ་ཀྱིས།གྲྭ་བཙུན་ཚོར་ཆབ་སྲིད་ཐད་བློས་འཁེལ་ཆོག་པ་དང་།ཆོས་ལུགས་ཐད་སྐུ་ཡོན་ཆེ་བ།སྤྱོད་ལམ་ཐད་དམངས་མགུ་བ།འགག་རྩའི་དུས་སུ་ནུས་པ་ཐོན་པ་བཅས་དགོས་པ་དང་།དམིགས་ཡུལ་དེ་ནི་རྒྱ་ནག་གི་དེང་རབས་ཆོས་ལུགས་ལས་རིགས་ཀྱི་བྱ་སྤྱོད་ཚད་འཛིན་དང་མདུན་སྐྱོད་ཀྱི་ཁ་ཕྱོགས་ཡིན་པས་སློབ་གསོ་ལག་ལེན་བྱེད་སྒོའི་ནང་ཧུར་ཐག་ཞུགས་ནས་བོད་བརྒྱུད་ནང་བསྟན་འདི་ཉིད་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཆམ་མཐུན་ཡོང་བར་རྒྱུན་ཆད་མེད་པར་སྐུལ་འདེད་བཏང་སྟེ།བོད་ལྗོངས་འཕེལ་རྒྱས་ཆེན་པོ་དང་།ཡུན་རིང་བདེ་འཁོད་ཡོང་ཕྱིར་བྱས་རྗེས་གསར་པ་འཇོག་དགོས་ཟེར་བཤད་སྣང་།བོད་ཀྱི་འགྲོ་བ་མིའི་ཐོབ་ཐང་དང་མང་གཙོ་འཕེལ་རྒྱས་ལྟེ་གནས་ཁང་གིས།ད་ལྟའི་ཆར་བོད་ཀྱི་དགོན་སྡེ་ཁག་དེ་རྒྱ་གཞུང་གི་རྡུང་རྡེག་གཏོང་ཡུལ་དང་ཆབ་སྲིད་སློབ་གསོའི་ལས་འགུལ་སྤེལ་ཡུལ་ཆགས་ཏེ་དགོན་པའི་ཆོས་ལུགས་ཀྱི་བྱེད་སྒོ་དང་གྲྭ་བཙུན་གྱི་སློབ་གཉེར་ལ་བར་ཆད་དང་འགོག་རྐྱེན་ཚབས་ཆེན་བཟོ་བཞིན་ཡོད་སྐོར་གནས་ཚུལ་སྤེལ་ཡོད་པ་རེད།